ગરમીના દિવસોમાં તડકામાં રહેવાથી ત્વચા પર બે પ્રકારની ઇફેક્ટ દેખાતી હોય છે. એ વિશે ડર્મેટોલૉજિસ્ટ ડૉ. કેતન મહેતા કહે છે, ‘સ્કિન પર તડકાનું વધુપડતું એક્સ્પોઝર મળવાને કારણે ત્વચામાં બળતરા થવી કે લાલ રૅશિસ થવા એ સ્કિન બર્નની નિશાની છે. જોકે ધીમે-ધીમે સ્કિન કાળાશ પકડતી જાય એ ટૅનિંગ ગણાય. સનબર્ન તાત્કાલિક દેખાય, જ્યારે સ્કિન ટૅન ધીમે-ધીમે થાય. ઉનાળામાં આ બન્ને સમસ્યાઓ જોવા મળતી હોય છે. એનું પહેલું સોલ્યુશન એ કે તમે એટલી સ્કિનને તડકામાં હો ત્યારે ઢાંકીને રાખો. સ્કિન બર્ન ન થાય અથવા તો થઈ હોય ત્યારે પણ એના પર બરફ લગાવો, એ ભાગ પર ઠંડું પાણી રેડો, નળ નીચે વહેતા પાણીમાં રહો જેવા કેટલાક ઘરગથ્થુ રસ્તાઓ અજમાવી શકાય છે.’